Il-Mulej jidħol rebbieħ f'Sijon Għall-mexxej tal-kor. Salm ta' David. Għanja. Iqum Alla ! Jixxerrdu l-għedewwa tiegħu; jaħarbu minn quddiemu dawk li jobogħduh. Bħalma d-duħħan mar-riħ jixtered, bħalma jdub ix-xama' quddiem in-nar, hekk jinqerdu l-ħżiena quddiem Alla. Imma l-ġusti jithennew quddiem Alla, jifirħu u jaqbżu bil-ferħ. Għannu lil Alla, faħħru ismu, wittu t-triq lil dak li ġej riekeb fuq is-sħab . Tgħaxxqu fil-Mulej, aqbżu bil-ferħ quddiemu. Missier l-iltiema u difensur tar-romol, hekk hu Alla fl-għamara mqaddsa tiegħu. Alla jagħti d-dar lil dawk li huma weħidhom, u lill-ħabsin bir-riżq joħroġhom; imma s-suppervi telaqhom jgħammru fid-deżert jikwi. O Alla, int u ħiereġ quddiem il-poplu tiegħek, int u tiela' mid-deżert, triegħdet l-art, u sa s-smewwiet inħallu quddiem Alla tas-Sinaj, quddiem il-Mulej, Alla ta' Iżrael. Xita bil-kotra inti bgħatt, o Alla, fuq l-art, wirt tiegħek, u meta kienet bil-għatx inti ħjejtha. Il-poplu tiegħek għammar fiha, fi tjubitek, o Alla, għall-fqajjar ħejjejtha. Il-Mulej Sidi jagħti ordni, u ħafna huma n-nisa li jagħtu l-bxara : a"Ħarbu, ħarbu s-slaten bl-eżerċti! aX'intom titnikkru qalb l-imrieħel? bIn-nisa tad-dar qegħdin jaqsmu l-priża, bsbieħ bħal ħamiema bi ġwienaħ bħall-fidda, cb'rixha mżejjen b'deheb safrani. Meta Alla li jista' kollox ferrex is-slaten, xita ta' silġ niżlet fuq Salmon." Għolja ta' Alla hi l-għolja ta' Basan, għolja b'ħafna qċaċet hi l-għolja ta' Basan. Imma għax tħares bl-għira, għolja ta' ħafna qċaċet, lejn l-għolja li Alla għażel b'għamartu? Fiha għoġbu joqgħod il-Mulej għal dejjem. L-imriekeb tal-Mulej eluf ta' eluf; bihom ġie Sidi mis-Sinaj għas-santwarju. Int tlajt fil-għoli , bl-ilsiera warajk, bnedmin int ħadt b'għotjiet tiegħek, imqar dawk li ma ridux joqogħdu għalik, Mulej Alla. Imbierek Sidi l-Mulej minn jum għal ieħor! Jieħu ħsiebna Alla, is-salvatur tagħna. Alla tagħna hu Alla li jsalvana; il-Mulej Sidna mill-mewt jeħlisna. Alla jfarrak l-għedewwa tiegħu, ikisser ir-ras ta' min jimxi bil-ħażen. Qal Sidi l-Mulej: "Minn Basan inġibhom, lura nġibhom minn qiegħ il-baħar, biex tgħaddas riġlek f'demmhom, u l-għedewwa tiegħek jikluhom il-klieb." Tfaċċa d-dħul tiegħek, o Alla, fis-santwarju, id-dħul ta' Alla tiegħi, is-sultan tiegħi. L-għannejja quddiem, l-istrumenti wara, f'nofshom it-tfajliet bit-tanburlin: "Bierku 'l Alla fil-laqgħat tagħkom; bierku l-Mulej fil-ġemgħat ta' Iżrael." Quddiem miexi Benjamin, l-iżgħar fost it-tribù, il-kapijiet ta' Ġuda bi ħġarhom, il-kapijiet ta' Żebulun, il-kapijiet ta' Naftali. Ibgħat, o Alla, il-qawwa tiegħek, wettaq, o Alla, dik il-qawwa li ħaddimt għalina. Lejn it-tempju tiegħek f'Ġerusalemm, għalik is-slaten iġibu l-għotjiet. Ċanfar dik il-bhima fil-qasab tan-Nil , dawk il-popli, bħal qabda gniedes bl-għoġiela tagħhom, sa ma jumiljaw ruħhom u jiġuk b'rigali tal-fidda ; ferrex il-popli li jħobbu l-gwerer. Ħa jiġu l-kbarat mill-Eġittu; tiftaħ l-Etjopja idejha lejn Alla. Slaten tal-art, għannu lil Alla, faħħru bid-daqq lil Sidi l-Mulej: lil dak li jirkeb fuq is-smewwiet, fuq is-smewwiet ta' dejjem. Arawh! Se jsamma' leħnu, leħen qawwi: "Agħrfu l-qawwa ta' Alla!" Fuq Iżrael il-kobor tiegħu; fis-smewwiet il-qawwa tiegħu. Tal-biża' Alla fis-santwarju tiegħu! Hu Alla ta' Iżrael, li jagħti qawwa u ħila lill-poplu tiegħu. Imbierek Alla!